My kind wil leer perdry, hoe nou gemaak?(Foto: Verskaf) Het jou kind jou al gevra om te leer perdry? Baie kinders wil graag leer perdry, maar soms is ouers versigtig om hulle klein kindertjies op so ŉ groot dier te laat ry. Perdry is veilig en kan selfs terapeuties wees terwyl dit ontwikkelingsvoordele vir ŉ groeiende brein en lyfie inhou. Hier is die webwerf Horse Nation se vyf maniere hoe perdry jou kind se ontwikkeling help bevorder: 1. Fisieke en geestelike gesondheid en fiksheid: Fisieke aktiwiteite is van kardinale belang vir die optimale ontwikkeling van kinders. Perdry bied ŉ unieke, uitdagende en prettige manier van oefen in die buitelug wat hulle saam met maats kan doen. Perdry oefen omtrent al die verskillende spiergroepe terwyl dit spierkrag, uithouvermoë en koördinasie opbou. Die band wat tussen die perde en die kind ontstaan, kan ook talle sielkundige voordele inhou, soos om jou kind se angs te verminder, asook om emosies beter te hanteer. 2. Lewenservaring: Die beste manier om belangrike lewenslesse te leer is deur ervaring. Om af te val en weer op ŉ perd te klim, leer kinders deursettingsvermoë, hoe om vrese te hanteer en om empatie te ontwikkel. Hulle sien ook dat harde werk sukses en belonings oplewer. Perdry leer hulle verder om gesonde respek vir alle lewende wesens te hê en dat geduld en vasberadenheid die sleutel tot sukses is. Toegewyde kinders wat aan perdrybyeenkomste deelneem, sal leer om as ’n span saam te werk. 3. Verbeterde sosiale vaardighede: Perdry gaan nie net oor die band wat tussen die perd en kind ontwikkel nie, maar ook oor die sosiale interaksie wat met die skool of rylesse vir groepe gepaardgaan. Dit gee ŉ kind die geleentheid om ander mense van verskillende vlakke in hulle gewone sosiale omgewing te ontmoet. 4. Vertoue en selfbeeld: Die vermoë om ŉ groot perd te stuur en te beheer, kan ŉ kind se selfbeeld en vertroue ŉ stewige hupstoot gee. Elke klein stukkie sukses, die lof wat hulle vir prestasies ontvang en die ervaring self kan uiters lonend wees. Boonop kan ŉ kind voel dat, as hulle vriende met so ŉ groot, sterk dier kan wees, daar geen rede is om ander verhoudings te vrees nie. 5. Verantwoordelikheid: Daar is ŉ groot verantwoordelikheid verbonde aan die ry en versorging van ŉ perd en dit sal aan ŉ kind oorgedra word. Hierdie verantwoordelikhede word ook dikwels amper onwetend aangeleer omdat die kind sal moet help om in die basiese behoeftes van die perd te voorsien. Perde word gevoer, versorg en geborsel, en die kind sal ook na die gesondheid en gedrag van die perd of ponie wat hy/sy leer ry, moet oplet. (Foto: Lucie Hosova/Unsplash) Hoe kies jy as ouer die regte ryskool vir jou kind? Waar begin jy soek? Charlotte Stubbs, stigter van die Suid-Afrikaanse nasionale afrigtersplan, gee drie belangrike wenke oor dinge waarna elke ouer wat ŉ perdryskool wil kies, moet oplet: Kwalifikasies: “Alhoewel ŉ kwalifikasie nie altyd ŉ waarborg is dat die afrigter hulle uitstekend van hul taak gaan kwyt nie, weet jy as ouer minstens dat die persoon ŉ minimum vlak van bekwaamheid behaal het deur die vereiste opleiding en assesserings te doen,” sê Diane Pieterse, direkteur van onderwys by die raad vir professionele perderuiters van Suid-Afrika (Council of Equine and Equestrian Professionals of South Africa – CEEPSA). Infrastruktuur en hakwerk (tack): Kontroleer die toestand van die perdryskool se infrastruktuur en hakwerk, wat sale, beuels, tome en halters insluit. Perde in ŉ slegte kondisie, hakwerk wat besig is om te verbrokkel of onvoldoende toesig is alles tekens dat jy dalk eerder ŉ ander ryskool vir jou kind moet oorweeg. Dit verg ŉ sekere soort vaardigheid om beginners te leer perdry. Daar is twee geheime tot sukses: Eerstens om te verseker dat die leerder ten alle tye reg sit, en tweedens om nooit meer te vra as wat ŉ leerder op enige gegewe tydstip kan lewer nie. Om reg op ŉ perd te sit is die veiligste en doeltreffendste manier om te ry. ŉ Korrekte sitposisie moet tweede natuur vir enige ruiter word. Goeie ruiterkuns: ŉ Perdryskool wat sy sout werd is, groepeer ruiters met dieselfde vaardigheidsvlakke bymekaar. Perde en ponies wat goed is met die opleiding van nuwe ruiters is skaars en uiters waardevol. Enige goeie ryskool sal dus hul skoolperde en -ponies beskerm en goed versorg. (Foto: Tracy Morgan/Unsplash) Hier is ŉ ryskool-kontrolelys wat jy kan voltooi voordat jy jou kind vir perdrylesse inskryf: Besoek gerus www.ceepsa.org vir verdere inligting.